CELEX: 32021R2236
Language: da
Date: 2021-12-15 00:00:00
Title: Kommissionens gennemførelsesforordning (EU) 2021/2236 af 15. december 2021 om nærmere gennemførelsesbestemmelser til Europa-Parlamentets og Rådets forordning (EU) 2021/1529 om oprettelse af et instrument til førtiltrædelsesbistand (IPA III)

16.12.2021   
               
               
                  DA
               
               
                  Den Europæiske Unions Tidende
               
               
                  L 450/10
               
            
         KOMMISSIONENS GENNEMFØRELSESFORORDNING (EU) 2021/2236
         af 15. december 2021
         om nærmere gennemførelsesbestemmelser til Europa-Parlamentets og Rådets forordning (EU) 2021/1529 om oprettelse af et instrument til førtiltrædelsesbistand (IPA III)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2021/1529 af 15. september 2021 om oprettelse af et instrument til førtiltrædelsesbistand (IPA III) (1), særlig artikel 16, og
         ud fra følgende betragtninger:
         
                     (1)
                  
                  
                     Europa-Parlamentets og Rådets forordning (EU) 2021/947 (2) fastsætter regler og procedurer for gennemførelsen af bistand, der gælder for IPA III-bistand. Betragtning 52 og artikel 16 i forordning (EU) 2021/1529 tillægger Kommissionen beføjelse til at fastsætte specifikke regler, der fastlægger ensartede betingelser for gennemførelsen af forordningen. Der bør fastsættes særlige regler for håndtering af de specifikke situationer, navnlig i forbindelse med indirekte forvaltning med modtagerne i bilag I til forordning (EU) 2021/1529 (»IPA III-modtagere«), grænseoverskridende samarbejde som defineret i artikel 2, litra b), i forordning (EU) 2021/1529 og bistand til udvikling af landdistrikterne.
                  
               
                     (2)
                  
                  
                     For at sikre, at førtiltrædelsesbistanden gennemføres på en ensartet måde hos alle IPA III-modtagere under overholdelse af princippet om forsvarlig finansiel forvaltning, bør Kommissionen og IPA III-modtagerne indgå ordninger i form af rammeaftaler om finansielt partnerskab og sektoraftaler, der fastsætter principperne for deres samarbejde inden for rammerne af denne forordning.
                  
               
                     (3)
                  
                  
                     Kommissionen bør støtte IPA III-modtagerne i deres indsats for at udvikle deres kapacitet til at forvalte EU-midler i overensstemmelse med de principper og regler, der er fastsat i EU-lovgivningen. I dette øjemed bør Kommissionen, hvor det er hensigtsmæssigt, overdrage budgetgennemførelsesopgaver til IPA III-modtagerne.
                  
               
                     (4)
                  
                  
                     Det er nødvendigt at fastsætte specifikke regler for overdragelse af budgetgennemførelsesopgaver til IPA III-modtagerne i overensstemmelse med Europa-Parlamentet og Rådets forordning (EU, Euratom) 2018/1046 (3).
                  
               
                     (5)
                  
                  
                     Det er nødvendigt at fastsætte nærmere regler vedrørende overvågning og evaluering foretaget af IPA III-modtagerne ved gennemførelse af IPA-III-bistand i forbindelse med indirekte forvaltning.
                  
               
                     (6)
                  
                  
                     Det er nødvendigt at fastlægge specifikke regler for rapportering for at specificere de rapporteringskrav, IPA III-modtagerne skal overholde.
                  
               
                     (7)
                  
                  
                     IPA III vil fortsat støtte oprettelsen og styrkelsen af sektorkoordinerings- og sektorovervågningssystemer, der står i et rimeligt forhold til IPA-modtagerens ansvar. De strukturer, der er oprettet i forbindelse med sektortilgangen under IPA og IPA II, kan fortsætte med at varetage deres opgaver, og der bør oprettes nye sektorovervågningsudvalg, når IPA-modtagerens ansvar berettiger det.
                  
               
                     (8)
                  
                  
                     Det er nødvendigt at fastsætte specifikke regler for finansiel korrektion og den procedure, der skal anvendes over for IPA III-modtagerne ved gennemførelse af IPA III-bistand i forbindelse med indirekte forvaltning.
                  
               
                     (9)
                  
                  
                     IPA III-bistand bør anvendes til at fremme grænseoverskridende samarbejde mellem IPA III-modtagere. Et ægte grænseoverskridende samarbejde mellem IPA III-modtagere bør omfatte fælles udvikling, gennemførelse og finansiering af aktiviteter, der fører til tættere naboskabsforbindelser, bæredygtige partnerskaber med henblik på socioøkonomisk udvikling eller fjernelse af hindringer for denne udvikling.
                  
               
                     (10)
                  
                  
                     Det er derfor nødvendigt at fastlægge ensartede regler for forvaltningen af grænseoverskridende samarbejde mellem IPA III-modtagere, herunder roller og ansvarsområder for de strukturer og myndigheder, der deltager i forvaltningen af de grænseoverskridende samarbejdsprogrammer.
                  
               
                     (11)
                  
                  
                     Grænseoverskridende samarbejde mellem en eller flere medlemsstater og en eller flere IPA III-modtagere som defineret i artikel 2, litra a), i forordning 2021/1529 bør ikke være omfattet af denne gennemførelsesforordning, medmindre finansieringsaftaler indgået i henhold til artikel 59 i Europa-Parlamentets og Rådets forordning (EU) 2021/1059 (4) henviser til denne gennemførelsesforordning, en given rammeaftale om finansielt partnerskab eller en specifik bestemmelse heri.
                  
               
                     (12)
                  
                  
                     Bistand til udvikling af landdistrikterne under IPA III bør øge konkurrenceevnen i landbrugsfødevaresektoren og fremme en gradvis tilpasning til EU-retten vedrørende den fælles landbrugspolitik. Der er behov for specifikke regler for at kunne finansiere bistand, der har samme karakter som bistand under Den Europæiske Landbrugsfond for Udvikling af Landdistrikterne, via forvaltnings- og kontrolsystemer, der minder om strukturer med tilsvarende funktioner i medlemsstaterne, under overholdelse af principperne for god forvaltning.
                  
               
                     (13)
                  
                  
                     For at sikre en rettidig programmering og gennemførelse af IPA III-programmerne for 2021 bør denne forordning træde i kraft dagen efter offentliggørelsen i Den Europæiske Unions Tidende.
                  
               
                     (14)
                  
                  
                     Foranstaltningerne i denne forordning er i overensstemmelse med udtalelse fra IPA III-udvalget —
                  
               VEDTAGET DENNE FORORDNING:
         AFSNIT I
         
            EMNE OG GENERELLE RAMMER FOR GENNEMFØRELSE AF IPA-BISTAND
         
         
            Artikel 1
            Genstand og anvendelsesområde
            Denne forordning fastsætter specifikke regler, der fastlægger ensartede betingelser for gennemførelse af forordning (EU) 2021/1529 for så vidt angår strukturer for gennemførelse af IPA III-bistand, indirekte forvaltning med IPA III-modtagere og særlige regler for grænseoverskridende samarbejde og bistand til landbrug og udvikling af landdistrikterne. Grænseoverskridende samarbejde mellem en eller flere medlemsstater og en eller flere IPA III-modtagere som defineret i artikel 2, litra a), i forordning 2021/1529 er ikke omfattet af denne gennemførelsesforordning, medmindre der i finansieringsaftaler indgået i henhold til artikel 59 forordning (EU) 2021/1059 henvises til denne gennemførelsesforordning, en given rammeaftale om finansielt partnerskab eller en specifik bestemmelse deri.
         
         
            Artikel 2
            Definitioner
            I denne forordning forstås ved:
            
                        a)
                     
                     
                        »IPA III-modtager«: en af de modtagere, der er anført i bilag I til forordning (EU) 2021/1529
                     
                  
                        b)
                     
                     
                        »rammeaftale om finansielt partnerskab«: en aftale, der indgås mellem Kommissionen og en IPA III-modtager, og som fastsætter principperne for det finansielle samarbejde mellem IPA III-modtageren og Kommissionen inden for rammerne af denne forordning
                     
                  
                        c)
                     
                     
                        »sektoraftale«: en aftale, der indgås mellem Kommissionen og en IPA III-modtager med henblik på gennemførelse af et bestemt IPA III-program, og som fastsætter de regler og procedurer, der skal følges, og som ikke er indeholdt i rammeaftalen om finansielt partnerskab eller i finansieringsaftalerne
                     
                  
                        d)
                     
                     
                        »finansieringsaftale«: en årlig eller flerårig aftale, der indgås mellem Kommissionen og en IPA III-modtager med henblik på gennemførelsen af IPA III-bistand
                     
                  
                        e)
                     
                     
                        »myndighed«: en IPA III-modtagers eller en medlemsstats offentlige instans eller organ på centralt, regionalt eller lokalt plan
                     
                  
                        f)
                     
                     
                        »stort projekt«: et projekt, der omfatter en række arbejder, aktiviteter eller tjenesteydelser, og som i sig selv tager sigte på at udføre en bestemt udelelig opgave af en præcis økonomisk eller teknisk karakter med tydeligt fastlagte mål, og hvis samlede omkostninger overstiger dem, der er fastsat i rammeaftalen om finansielt partnerskab
                     
                  
                        g)
                     
                     
                        »støttemodtager«: et offentligt eller privat organ, der har ansvaret for at iværksætte og gennemføre operationer inden for rammerne af et grænseoverskridende samarbejdsprogram
                     
                  
                        h)
                     
                     
                        »operation«: et projekt, en kontrakt, et tiltag eller en gruppe af projekter, som den ordregivende myndighed for det pågældende program har valgt, eller som hører under dens ansvar, og som bidrager til målene for den prioritet eller de prioriteter, som operationen vedrører
                     
                  
                        i)
                     
                     
                        »ledende IPA III-modtager«: den IPA III-modtager, der er udpeget som leder og derfor er vært for den ordregivende myndighed for det grænseoverskridende program.
                     
                  
         
            Artikel 3
            Principper for EU-finansiering
            IPA III-bistand skal støtte vedtagelsen og gennemførelsen af IPA III-modtagernes reformer, jf. artikel 3 forordning (EU) 2021/1529. I forbindelse med specifikke programmer og enkeltstående tiltag kan det være nødvendigt med finansielle bidrag fra både IPA III-modtageren og Unionen.
         
         
            Artikel 4
            Princippet om ejerskab
            
               1.   IPA III-modtageren har det primære ejerskab over programmeringen og gennemførelsen af IPA III-bistanden.
            
            
               2.   IPA III-modtageren udpeger en national IPA-koordinator.
            
            
               3.   Den nationale IPA-koordinator skal sikre en tæt forbindelse mellem anvendelsen af IPA III-bistand og den generelle tiltrædelsesproces.
            
            
               4.   Den nationale IPA-koordinator er Kommissionens primære samarbejdspartner i forbindelse med den overordnede koordinering af programmeringen i overensstemmelse med målene og de tematiske prioriteringer i IPA III-programmeringsrammen, jf. artikel 7 i forordning (EU) 2021/1529 (»IPA III-programmeringsrammen«), overvågningen af gennemførelsen, evalueringen og rapporteringen vedrørende IPA III-bistand, herunder koordineringen inden for IPA III-modtagerens forvaltning og med andre donorer. Den nationale IPA-koordinator skal også bestræbe sig på at sikre, at IPA III-modtageres forvaltning træffer alle nødvendige foranstaltninger til at gøre gennemførelsen af de tilhørende programmer lettere.
            
            
               5.   Den nationale IPA-koordinator koordinerer IPA III-modtageres deltagelse i de relevante territoriale og grænseoverskridende samarbejdsprogrammer i henhold forordning (EU) 2021/1529 og forordning (EU) 2021/1059. Den nationale IPA-koordinator kan uddelegere denne koordineringsopgave til en struktur, der er oprettet med henblik på forvaltning af grænseoverskridende samarbejde, hvis det er relevant.
            
            
               6.   Den nationale IPA-koordinator skal være en højtstående embedsmand i IPA III-modtagerens regering eller centrale forvaltning og have de relevante beføjelser.
            
         
         
            Artikel 5
            Rammeaftale om finansielt partnerskab, sektoraftaler og finansieringsaftale
            
               1.   Kommissionen og IPA III-modtageren indgår en rammeaftale om finansielt partnerskab, som fastsætter særlige ordninger for forvaltning, kontrol, tilsyn, overvågning, evaluering, rapportering og revision af IPA III-bistand, og som forpligter IPA III-modtageren til at indføre EU-rettens relevante krav i sin retsorden. Rammeaftalen om finansielt partnerskab kan suppleres af sektoraftaler, der fastsætter specifikke bestemmelser vedrørende forvaltningen og gennemførelsen af IPA III-bistand inden for bestemte politikområder eller programmer.
            
            
               2.   Medmindre der er tale om behørigt begrundede tilfælde, ydes IPA III-bistanden først til IPA III-modtageren, efter at rammeaftalen om finansielt partnerskab og, hvor det er relevant, den gældende sektoraftale er trådt i kraft.
            
            
               3.   Finansieringsaftaler skal beskrive de vilkår, hvorpå IPA III-bistanden skal ydes, herunder de gennemførelsesmetoder, der skal finde anvendelse for IPA III-bistand, gennemførelsesfrister samt regler for, hvilke udgifter der er støtteberettigede.
            
            
               4.   I de tilfælde hvor programmer gennemføres ved indirekte forvaltning forestået af en IPA III-modtager, skal rammeaftalen om finansielt partnerskab, sektoraftalen, hvis det er relevant, og finansieringsaftalen som helhed overholde bestemmelserne i artikel 129, artikel 155, stk. 6, og artikel 158 i forordning (EU, Euratom) 2018/1046.
            
            
               5.   Rammeaftalen om finansielt partnerskab finder anvendelse på alle finansieringsaftaler. Sektoraftaler anvendes i givet fald på alle finansieringsaftaler, der indgås i forbindelse med det politikområde eller program, der er omfattet af sektoraftalen.
            
            
               6.   Ud over de elementer, der er omhandlet i artikel 130 i forordning (EU, Euratom) 2018/1046, skal rammeaftalerne om finansielt partnerskab og, hvor det er relevant, sektoraftalerne navnlig indeholde nærmere bestemmelser om:
               
                           a)
                        
                        
                           de strukturer og myndigheder, der er nødvendige for at kunne forvalte, kontrollere, føre tilsyn med, overvåge, evaluere, rapportere og revidere IPA III-bistand, samt disse strukturers og myndigheders funktioner og ansvar
                        
                     
                           b)
                        
                        
                           betingelser og kontrolkrav for IPA III-modtagerens oprettelse af de strukturer og myndigheder, der er nødvendige med henblik på overdragelse af budgetgennemførelsesopgaver vedrørende IPA III-bistand
                        
                     
                           c)
                        
                        
                           regler om skatter, told og afgifter, jf. artikel 27, stk. 9, og 10, i forordning (EU) 2021/947
                        
                     
                           d)
                        
                        
                           krav vedrørende betalinger, gennemgang og godkendelse af regnskaber samt finansielle korrektionsprocedurer, frigørelse af uudnyttede midler og afslutning af programmerne.
                        
                     
         
         
            Artikel 6
            Rapportering
            Den nationale IPA-koordinator sender senest den 15. februar i det efterfølgende regnskabsår en årsrapport om gennemførelsen af den finansielle bistand under IPA III til Kommissionen. Andre rapporteringskrav fastsættes i rammeaftalen om finansielt partnerskab.
         
         
            Artikel 7
            IPA-overvågningsudvalget
            
               1.   Kommissionen og IPA III-modtageren nedsætter et IPA-overvågningsudvalg, senest seks måneder efter at den første finansieringsaftale er trådt i kraft. Dette udvalg varetager også IPA-overvågningsudvalgets ansvarsområder i henhold til Rådets forordning (EF) nr. 1085/2006 (5) og Europa-Parlamentets og Rådets forordning (EU) nr. 231/2014 (6).
            
            
               2.   IPA-overvågningsudvalget vurderer den overordnede, effektivitet, virkning, kvalitet, sammenhæng, koordinering og overholdelse for så vidt angår gennemførelsen af alle tiltag med henblik på at opnå de resultater, der er fastsat i finansieringsaftalerne og i IPA III-programmeringsrammen. Det skal i den forbindelse, hvor det er relevant, basere sin vurdering på de oplysninger, som de i artikel 10 omhandlede sektorovervågningsudvalg indgiver, og IPA III-modtagerens andre eksisterende centrale koordineringsstrukturer.
            
            
               3.   IPA-overvågningsudvalget sammensættes af repræsentanter for Kommissionen, den nationale IPA-koordinator, andre relevante myndigheder og organer i IPA III-modtageren og, hvor det er relevant, bilaterale donorer, internationale organisationer, internationale finansielle institutioner og andre interessenter, herunder civilsamfundsorganisationer og private organisationer.
            
            
               4.   En repræsentant for Kommissionen og den nationale IPA-koordinator leder sammen møderne i IPA-overvågningsudvalget.
            
            
               5.   IPA-overvågningsudvalget vedtager selv sin forretningsorden.
            
            
               6.   IPA-overvågningsudvalget træder sammen mindst en gang om året. Der kan afholdes ad hoc-møder på initiativ af Kommissionen eller IPA III-modtageren, navnlig på tematisk grundlag.
            
         
         AFSNIT II
         
            INDIREKTE FORVALTNING FORESTÅET AF IPA III-MODTAGERE
         
         
            Artikel 8
            Strukturer og myndigheder
            
               1.   I tilfælde af indirekte forvaltning forestået af IPA III-modtageren opretter IPA III-modtageren følgende strukturer og myndigheder:
               
                           a)
                        
                        
                           en national IPA-koordinator
                        
                     
                           b)
                        
                        
                           en national anvisningsberettiget
                        
                     
                           c)
                        
                        
                           en forvaltningsstruktur bestående af et støttekontor for den nationale anvisningsberettigede og et regnskabsorgan
                        
                     
                           d)
                        
                        
                           forvaltningsmyndigheder og bemyndigede organer
                        
                     
                           e)
                        
                        
                           en revisionsmyndighed.
                        
                     
            
               2.   De i stk. 1 nævnte strukturers roller og ansvarsområder fastsættes i rammeaftalen om finansielt partnerskab.
            
            
               3.   IPA III-modtageren skal sikre en passende adskillelse af opgaver mellem og inden for de strukturer og myndigheder, der er omhandlet i stk. 1.
            
         
         
            Artikel 9
            Indirekte forvaltning med en IPA III-modtager
            
               1.   Kommissionen kan gennemføre IPA III-bistand ved indirekte forvaltning med en IPA III-modtager ved at indgå en finansieringsaftale i overensstemmelse med artikel 154 og 158 i forordning (EU, Euratom) 2018/1046.
            
            
               2.   Forud for undertegnelsen af en finansieringsaftale indhenter Kommissionen dokumentation for, at betingelserne i artikel 154, stk. 4, første afsnit, litra a)-f), i forordning (EU, Euratom) 2018/1046 er opfyldt. Kommissionen sikrer også, at de strukturer og myndigheder, der er omhandlet i artikel 8 i nærværende forordning, er blevet oprettet.
            
            
               3.   Den nationale anvisningsberettigede overvåger, at de strukturer og myndigheder, der er omhandlet i artikel 8, fortsat opfylder de krav, der er omhandlet i nærværende artikels stk. 2. Hvis kravene ikke er opfyldt, underretter den nationale anvisningsberettigede straks Kommissionen herom og træffer passende sikkerhedsforanstaltninger vedrørende foretagne betalinger eller indgåede kontrakter.
            
            
               4.   Flerårige programmer, der er omfattet af en finansieringsaftale, og hvori der gøres brug af bestemmelserne i artikel 30, stk. 3, første afsnit, i forordning (EU) 2021/947, gennemføres ved indirekte forvaltning med IPA III-modtagere. Afgørelser om vedtagelse af flerårige handlingsplaner som omhandlet i artikel 23 i forordning (EU) 2021/947 skal, hvor det er relevant, indeholde en liste over store projekter. Kommissionen anvender artikel 30, stk. 3, andet og tredje afsnit, i forordning (EU) 2021/947, medmindre der er fastsat en tidligere frist for de automatiske frigørelser i en sektoraftale eller finansieringsaftale.
            
            
               5.   Det beløb, frigørelsen berører, jf. stk. 4, nedsættes med beløb svarende til den del af budgetforpligtelsen, for hvilken en af følgende betingelser er opfyldt:
               
                           a)
                        
                        
                           tiltaget er suspenderet af en retssag eller en administrativ klage med opsættende virkning
                        
                     
                           b)
                        
                        
                           det ikke har været muligt at forelægge en betalingsanmodning som følge af force majeure, der i væsentlig grad berører gennemførelsen af hele eller en del af programmet.
                        
                     Den IPA III-modtager, som påberåber sig force majeure, skal påvise dens direkte konsekvenser for gennemførelsen af hele eller en del af programmet.
            
            
               6.   IPA III-modtageren sender Kommissionen oplysninger om de betingelser, der er omhandlet i denne artikels stk. 5, litra a) og b), i den årsrapport, der henvises til i artikel 6.
            
         
         
            Artikel 10
            Sektorovervågningsudvalg
            
               1.   IPA III-modtageren nedsætter IPA-sektorovervågningsudvalg til at overvåge årlige og flerårige programmer, der gennemføres ved indirekte forvaltning forestået af IPA III-modtageren, og som finansieres i henhold til forordning (EF) nr. 1085/2006, forordning (EU) nr. 231/2014 og forordning (EU) 2021/1529 i en specifik sektor. Disse udvalg skal være nedsat, senest seks måneder efter at den første finansieringsaftale i den pågældende sektor er trådt i kraft.
            
            
               2.   I overensstemmelse med proportionalitetsprincippet kan forpligtelsen til at nedsætte et IPA-sektorovervågningsudvalg i forbindelse med årlige programmer, der gennemføres ved indirekte forvaltning, fraviges i finansieringsaftalen.
            
            
               3.   I de tilfælde hvor der er oprettet et IPA-sektorovervågningsudvalg, kan det pågældende udvalg ud over de flerårige programmer, der gennemføres ved indirekte forvaltning, overvåge andre årlige programmer, der finansieres i henhold til forordning (EF) nr. 1085/2006, forordning (EU) nr. 231/2014 og forordning (EU) 2021/1529, og som gennemføres ved direkte eller indirekte forvaltning inden for samme specifikke sektor.
            
            
               4.   For så vidt angår grænseoverskridende samarbejdsprogrammer varetager det fælles overvågningsudvalg, der er omhandlet i artikel 18, IPA-sektorovervågningsudvalgets funktioner.
            
            
               5.   Hvert IPA-sektorovervågningsudvalg overvåger fremskridtene i programgennemførelsen. Det vurderer effektiviteten, virkningen, kvaliteten, sammenhængen, koordineringen og overholdelsen for så vidt angår gennemførelsen af tiltagene inden for programmet samt tiltagenes forenelighed med de relevante strategier.
            
            
               6.   Hvert IPA-sektorovervågningsudvalg vedtager selv sin forretningsorden.
            
            
               7.   IPA-sektorovervågningsudvalget sammensættes af repræsentanter for de relevante myndigheder og organer i IPA III-modtageren, andre interessenter såsom økonomiske, sociale og miljømæssige partnere og internationale organisationer, internationale finansielle institutioner og civilsamfundet. Kommissionen deltager i udvalgets arbejde. Møder i IPA-sektorovervågningsudvalget ledes af en ledende repræsentant for IPA III-modtageren. Afhængigt af politikområdet eller programmet kan Kommissionen være med til at lede udvalgsmøderne.
            
            
               8.   IPA-sektorovervågningsudvalgene træder sammen mindst to gange hver tolvte måned.
            
         
         
            Artikel 11
            Evalueringer foretaget af en IPA III-modtager som led i indirekte forvaltning
            
               1.   Den IPA III-modtager, der gennemfører IPA III-bistand ved indirekte forvaltning, har ansvaret for at foretage evalueringer af de programmer, som den forvalter, i overensstemmelse med artikel 34 i forordning (EU, Euratom) 2018/1046, artikel 42 i forordning (EU) 2021/947 og Kommissionens gældende retningslinjer.
            
            
               2.   IPA III-modtageren udarbejder i samråd med Kommissionen en evalueringsplan over de evalueringsaktiviteter, der skal gennemføres.
            
         
         
            Artikel 12
            Kommissionens finansielle korrektioner
            
               1.   For at sikre, at IPA III-bistanden er blevet anvendt i overensstemmelse med de gældende regler, benytter Kommissionen finansielle korrektionsmekanismer.
            
            
               2.   Behovet for at foretage en finansiel korrektion kan opstå af følgende årsager:
               
                           a)
                        
                        
                           konstatering af fejl, uregelmæssigheder, svig eller korruption
                        
                     
                           b)
                        
                        
                           konstatering af en svaghed eller mangel i IPA III-modtagerens forvaltnings- og kontrolsystemer
                        
                     
                           c)
                        
                        
                           forsømmelse af forpligtelsen til at sikre opnåelsen af resultater eller bæredygtigheden af tiltaget eller begge dele
                        
                     
                           d)
                        
                        
                           Kommissionens opfølgning på revisionsmyndighedens revisionsrapporter og -udtalelser.
                        
                     
            
               3.   Hvis Kommissionen finder, at udgifterne i de programmer, der er omfattet af IPA III, er blevet afholdt og betalt på en måde, der er i strid med gældende regler, beslutter den, hvilke beløb der skal udelukkes fra EU-finansiering.
            
            
               4.   Finansielle korrektioner foretages i givet fald i form af modregning i de situationer, der er omhandlet i stk. 2.
            
            
               5.   Kommissionen anvender de finansielle korrektioner på grundlag af konstateringer af de uretmæssigt anvendte beløb og finansielle konsekvenser for budgettet. Hvis sådanne beløb ikke kan fastslås nøjagtigt med henblik på anvendelse af individuelle korrektioner, kan Kommissionen anvende korrektioner, der er baseret på standardsatser, eller korrektioner, der er baseret på en ekstrapolering af konstateringerne. Når Kommissionen fastsætter størrelsen af en korrektion, tager den hensyn til de i stk. 2 omhandlede situationers art og grovhed og/eller omfang og finansielle virkninger.
            
         
         
            Artikel 13
            Gennemgang og godkendelse af regnskaber
            Kommissionen sikrer sig, at regnskaberne er fuldstændige, nøjagtige og retvisende, ved at anvende en procedure for gennemgang og godkendelse af regnskaber, der er fastsat i rammeaftalen om finansielt partnerskab eller sektoraftalen, hvis det er relevant.
         
         AFSNIT III
         
            GRÆNSEOVERSKRIDENDE SAMARBEJDE MELLEM IPA III-MODTAGERE
         
         
            Artikel 14
            Tematiske prioriteringer og medfinansiering
            
               1.   De tematiske prioriteringer for IPA III-bistand til grænseoverskridende samarbejde er de prioriteringer, der er fastlagt i bilag III til forordning (EU) 2021/1529.
            
            
               2.   Unionens medfinansieringssats for hver tematisk prioritering må ikke være højere end 85 % af et grænseoverskridende samarbejdsprograms støtteberettigede udgifter.
            
         
         
            Artikel 15
            Teknisk bistand
            
               1.   Hvert grænseoverskridende samarbejdsprogram skal omfatte en specifik budgetbevilling til teknisk bistand, som højst må udgøre 10 % af Unionens bidrag til det grænseoverskridende samarbejdsprogram.
               Der kan ydes teknisk bistand til støtte for aktiviteter inden for forberedelse, forvaltning, overvågning, evaluering, oplysning, kommunikation, netværksarbejde, tvistbilæggelse, kontrol- og revision i forbindelse med gennemførelsen af programmet såvel som aktiviteter til styrkelse af den administrative kapacitet til at gennemføre programmet. Den tekniske bistand kan navnlig støtte finansieringen af det fælles tekniske sekretariat, aktiviteter, der skal nedbringe støttemodtagernes administrative byrder, herunder elektroniske dataudvekslingssystemer, og tiltag, der skal styrke kapaciteten hos myndighederne i deltagerlandene og hos støttemodtagerne til at forvalte IPA III-bistanden samt udveksling af bedste praksis mellem dem.
            
            
               2.   Teknisk bistand kan også vedrøre de forudgående og efterfølgende programmeringsperioder.
            
         
         
            Artikel 16
            Programmering og udvælgelse af operationer
            
               1.   Grænseoverskridende samarbejdsprogrammer udarbejdes efter Kommissionens programmodel, forberedes i fællesskab af de deltagende IPA III-modtagere og indgives elektronisk til Kommissionen. De deltagende IPA III-modtagere og Kommissionen fastlægger sammen listen over støtteberettigede regioner, som skal indgå i det relevante grænseoverskridende samarbejdsprogram.
            
            
               2.   Operationer, der udvælges under et grænseoverskridende samarbejdsprogram, skal have klare grænseoverskridende virkninger og fordele.
            
            
               3.   Operationer under grænseoverskridende samarbejdsprogrammer udvælges af den ordregivende myndighed via indkaldelser af forslag, der dækker hele det støtteberettigede område.
            
            
               4.   Deltagende IPA III-modtagere kan også udpege operationer uden brug af indkaldelse af forslag. I så tilfælde skal operationerne være udtrykkeligt nævnt i det grænseoverskridende samarbejdsprogram, der er omhandlet i stk. 1.
            
            
               5.   Operationer, der udvælges med henblik på grænseoverskridende samarbejde, skal involvere støttemodtagere fra mindst to deltagende IPA III-modtagere. Støttemodtagerne skal samarbejde om udviklingen og gennemførelsen af operationerne. De skal desuden samarbejde om enten personaleanliggender eller om finansieringen af operationer eller om begge dele.
            
            
               6.   En operation kan gennemføres i en enkelt IPA III-modtager, såfremt det kan dokumenteres, at der opnås grænseoverskridende virkninger og fordele.
            
         
         
            Artikel 17
            Støttemodtagere
            
               1.   Støttemodtagerne skal være etableret i en IPA III-modtager, der deltager i programmet.
            
            
               2.   Støttemodtagerne udpeger mellem sig en ledende støttemodtager. Den ledende støttemodtager sikrer gennemførelsen af hele operationen og overvåger, at operationen gennemføres i overensstemmelse med betingelserne i kontrakten, og fastlægger de ordninger med de øvrige støttemodtagere, som skal sikre en forsvarlig finansiel forvaltning af de midler, der bevilges til operationen, herunder ordningerne for inddrivelse af uretmæssigt ubetalte beløb.
            
         
         
            Artikel 18
            Strukturer og myndigheder
            
               1.   Følgende strukturer skal inddrages i forvaltningen af grænseoverskridende samarbejdsprogrammer i IPA III-modtagere:
               
                           a)
                        
                        
                           de nationale IPA-koordinatorer for de IPA III-modtagere, der deltager i det grænseoverskridende samarbejdsprogram, som i fællesskab har ansvaret for at sikre, at målene i de foreslåede grænseoverskridende samarbejdsprogrammer er i overensstemmelse med målene i IPA III-programmeringsrammen
                        
                     
                           b)
                        
                        
                           den nationale anvisningsberettigede og forvaltningsstrukturen, jf. artikel 8, stk. 1, litra c), i den ledende IPA III-modtager, hvis det grænseoverskridende program gennemføres ved indirekte forvaltning
                        
                     
                           c)
                        
                        
                           de grænseoverskridende samarbejdsstrukturer i alle deltagende IPA III-modtagere, som skal samarbejde tæt om programmeringen og gennemførelsen af det pågældende grænseoverskridende program. I tilfælde af indirekte forvaltning udfører den grænseoverskridende samarbejdsstruktur i den ledende IPA III-modtager de opgaver, der påhviler den forvaltningsmyndighed, der er omhandlet i artikel 8, stk. 1, litra d). Forvaltningsmyndigheden udpeger bemyndigede organer
                        
                     
                           d)
                        
                        
                           revisionsmyndigheden, jf. artikel 8, stk. 1 litra e), hvis det grænseoverskridende program gennemføres ved indirekte forvaltning med IPA III-modtageren. Hvis revisionsmyndigheden ikke har beføjelse til at udføre sine funktioner i hele det område, der er omfattet af et grænseoverskridende samarbejdsprogram, skal den bistås af en gruppe revisorer, som omfatter repræsentanter for hvert land, der deltager i det grænseoverskridende samarbejdsprogram.
                        
                     
            
               2.   De i stk. 1 nævnte strukturers roller og ansvarsområder fastsættes yderligere i rammeaftalen om finansielt partnerskab.
            
            
               3.   De deltagende IPA III-modtagere opretter for hvert grænseoverskridende samarbejdsprogram et fælles overvågningsudvalg, som også skal varetage rollen som sektorovervågningsudvalg, jf. artikel 10.
            
            
               4.   Der oprettes et fælles teknisk sekretariat, som skal bistå Kommissionen såvel som andre strukturer og myndigheder, herunder det fælles overvågningsudvalg. Samme fælles tekniske sekretariat kan bistå ved forberedelsen og gennemførelsen af mere end ét grænseoverskridende samarbejdsprogram.
            
            
               5.   Ved indirekte forvaltning forestået af en IPA III-modtager skal de deltagende IPA III-modtagere indgå en bilateral eller multilateral aftale, som fastsætter deres respektive ansvarsområder i gennemførelsen af det relevante grænseoverskridende samarbejdsprogram. Minimumskravene for en sådan ordning fastsættes i den finansielle partnerskabsrammeaftale.
            
         
         
            Artikel 19
            Særlige finansielle bestemmelser
            Grænseoverskridende samarbejdsprogrammer under IPA III gennemføres ved direkte eller indirekte forvaltning gennem flerårige programmer.
         
         AFSNIT IV
         
            LANDBRUG OG UDVIKLING AF LANDDISTRIKTER
         
         
            Artikel 20
            Særlige bestemmelser vedrørende bistand til udvikling af landdistrikter
            
               1.   Bistand til udvikling af landdistrikterne skal være omfattet af et flerårigt program, som udgør en flerårig handlingsplan i henhold til artikel 23 og 24 i forordning (EU) 2021/947, og som skal udarbejdes på centralt plan, forberedes af de relevante myndigheder, der er udpeget af IPA III-modtageren, og indgives til Kommissionen efter høring af relevante interessenter.
            
            
               2.   Programmer for udvikling af landdistrikterne gennemføres af IPA III-modtagerne ved indirekte forvaltning i henhold til artikel 62, stk. 1, litra c), i forordning (EU, Euratom) 2018/1046 og muliggør finansiering af udvalgte typer tiltag som dem, der finansieres inden for rammerne af Den Europæiske Landbrugsfond for Udvikling af Landdistrikterne.
            
            
               3.   For så vidt angår programmer for udvikling af landdistrikter består de strukturer, der er omhandlet i artikel 8, stk. 1, litra d), af IPA-agenturet for udvikling af landdistrikter (IPARD-agenturet) og IPARD-forvaltningsmyndigheden, som skal arbejde tæt sammen.
            
            
               4.   Ved fastlæggelsen af andelen af offentlige udgifter som en procentdel af de samlede støtteberettigede udgifter tages der ikke hensyn til national støtte, der har til formål at lette adgangen til lån, som ydes uden bidrag fra Unionen i henhold til forordning (EU) 2021/1529.
            
            
               5.   Investeringsprojekter under programmer for udvikling af landdistrikter er fortsat berettigede til EU-finansiering, forudsat at de ikke ændres væsentligt inden for fem år efter den sidste betaling.
            
            
               6.   For så vidt angår programmer for udvikling af landdistrikter er det sektorovervågningsudvalg, der er omhandlet i artikel 10, sektorovervågningsudvalget for IPARD.
            
         
         AFSNIT V
         
            AFSLUTTENDE BESTEMMELSER
         
         
            Artikel 21
            
               
                  Ikrafttræden og anvendelse
               
            
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 15. december 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 330 af 20.9.2021, s. 1.
         
            (2)  Europa-Parlamentets og Rådets forordning (EU) 2021/947 af 9. juni 2021 om oprettelse af instrumentet for naboskab, udviklingssamarbejde og internationalt samarbejde — et globalt Europa, og om ændring og ophævelse af Europa-Parlamentets og Rådets afgørelse nr. 466/2014/EU og ophævelse af Europa-Parlamentets og Rådets forordning (EU) 2017/1601 og Rådets forordning (EF, Euratom) nr. 480/2009 (EUT L 209 af 14.6.2021, s. 1).
         
            (3)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).
         
            (4)  Europa-Parlamentets og Rådets forordning (EU) 2021/1059 af 24. juni 2021 om særlige bestemmelser for målet om europæisk territorialt samarbejde (Interreg), der støttes af Den Europæiske Fond for Regionaludvikling og de eksterne finansieringsinstrumenter (EUT L 231 af 30.6.2021, s. 94).
         
            (5)  Rådets forordning (EF) nr. 1085/2006 af 17. juli 2006 om oprettelse af et instrument til førtiltrædelsesbistand (Ipa) (EUT L 210 af 31.7.2006, s. 82).
         
            (6)  Europa-Parlamentets og Rådets forordning (EU) nr. 231/2014 af 11. marts 2014 om oprettelse af et instrument til førtiltrædelsesbistand (IPA II) (EUT L 77 af 15.3.2014, s. 11).